**Чланови Одлуке о финансијској подршци породици са децом на територији Града Ниша („Службени лист Града Ниша“ бр.66/2010,71/2010-исправка, 2/2012, 39/2017 и 77/2018) који се мењају**

Члан 5.

Право на једнократну новчану помоћ у износу од 20.000,00 динара остварује мајка за своје прворођено дете ако најмање шест месеци пре рођења детета на територији Града има пребивалиште, односно боравиште ако је избеглица или расељено лице са територије Косова и Метохије, под условом да се непосредно брине о детету.

Право на једнократну новчану помоћ остварује се на основу захтева мајке и документације о испуњености услова за остварење права.

Члан 8.

Захтев за остваривање права на једнократну новчану помоћ подноси се Градској управи Града Ниша – Секретаријату надлежном за послове дечије заштите у року од 6 (шест) месеци од дана рођења детета.

Градска управа Града Ниша – Секретаријат надлежан за послове дечије заштите као првостепени орган решењем одлучује о признавању права.

Против решења којим Градска управа града Ниша – Секретаријат надлежан за послове дечије заштите одлучује о праву на једнократну новчану помоћ, може се изјавити жалба, која се подноси првостепеном органу у року од 8 дана од пријема решења.

По жалби одлучује у другом степену Градско веће Града Ниша.

Члан 8а.

Право на једнократну новчану помоћ у износу од 50.000,00 динара остварује свака незапослена породиља која приликом порођаја роди прво, друго, треће или четврто дете по реду рођења, под условом да је порођај наступио по ступању на снагу ове одлуке.

Право може остварити свака незапослена породиља која има пребивалиште односно боравиште ако је избеглица или расељено лице са територије Косова и Метохије, на територији Града Ниша, најмање годину дана пре порођаја.

Уколико породиља није жива, или је напустила дете, право на једнократну новчану помоћ незапосленој породиљи може остварити отац детета, односно старатељ.

Новчани износ права се не мења уколико се у једном порођају роди двоје или више деце.

Право на једнократну новчану помоћ незапосленој породиљи остварује се на основу захтева породиље и документације о испуњености услова за остварење права.

Захтев за остваривање права на једнократну новчану помоћ незапосленој породиљи подноси се Градској управи Града Ниша – Секретаријату надлежном за послове дечије заштите у року од шест месеци од дана порођаја.

Градска управа Града Ниша – Секретаријат надлежан за послове дечије заштите као првостепени орган решењем одлучује о признавању права.

Против решења којим Градска Управа – Секретаријат надлежан за послове дечије заштите одлучује о праву на једнократну новчану помоћ незапосленој породиљи, може се изјавити жалба, која се подноси првостепеном органу у року од 8 дана од пријема решења.

По жалби одлучује у другом степену Градско веће Града Ниша.

Члан 9.

Право на месечну новчану помоћ има породица са дуплим близанцима, тројкама и четворкама, под условом да за време остваривања права деца и родитељ који се непосредно брине о деци имају на територији Града Ниша пребивалиште, односно боравиште ако је родитељ избеглица или расељено лице са Косова и Метохије.

Под условима из става 1. Овог члана право на месечну новчану помоћ може остваривати и хранитељ или старатељ деце.

Право на месечну новчану помоћ признаје се од првог дана наредног месеца по поднетом захтеву.

Право на месечну новчану помоћ остварује се на основу захтева родитеља, хранитеља или старатеља и документације о испуњености услова за остварење права.

Захтев за остваривање права подноси се Градској управи Града Ниша – Секретаријату надлежном за послове дечије заштите.

Градска управа Града Ниша – Секретаријат надлежан за послове дечије заштите као првостепени орган решењем одлучује о признавању права.

Против решења којим Градска управа Града Ниша – Секретаријат надлежан за послове дечије заштите одлучује о праву на месечну новчану помоћ, може се изјавити жалба, која се подноси првостепеном органу у року од 8 дана од пријема решења.

По жалби одлучује у другом степену Градско веће Града Ниша.

Члан 24.

Право на потпуно регресирање трошкова боравка у Предшколској установи „Пчелица“ Ниш (бесплатан боравак) имају:

* треће и четврто дете у породици
* дупли близанци, тројке и четворке
* деца ратних војних инвалида,
* деца из породица које остварују приходе до износа минималног нивоа социјалне сигурности
* деца чији један или оба родитеља имају I или II степен телесног оштећења.

Право на потпуно регресирање трошкова боравка у Предшколској установи „Пчелица“ Ниш (бесплатан боравак) остварује се на основу захтева родитеља односно старатеља са документацијом потребном за остваривање права.

Захтев се подноси надлежном секретаријату за послове дечије заштите.

Секретаријат као првостепени орган решењем одлучује о признавању права.

Против решења којим надлежни секретаријат одлучује о праву на бесплатни боравак деце у Предшколској установи „Пчелица“ Ниш, може се изјавити жалба, која се подноси првостепеном органу у року од 8 дана од дана пријема решења.

По жалби одлучује у другом степену Градско веће Града Ниша.